|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 024-01/23-01/109

URBROJ: 2170-30-23-1

Omišalj, 27. listopada 2023.

**PREDMET: Savjetovanje sa zainteresiranom javnošću o Nacrtu odluke o sufinanciranju troškova medicinski pomognute oplodnje**

 Suočeni sa sve većim problemom koji se javlja kod mladih obitelji, a to je neplodnost, te potrebom za podvrgavanjem postupku medicinski pomognute oplodnje, koji je vrlo skup i iscrpljujuć postupak, Općina Omišalj odlučila je financijski pomoći svim parovima koji se na takav postupak odluče.

 Tako se ovim Nacrtom odluke predlaže sufinanciranje troškova medicinski pomognute oplodnje u iznosu od 50% ukupnih troškova postupka, a najviše do 4.000,00 eura po postupku, neovisno da li je postupak proveden u ovlaštenoj zdravstvenoj ustanovi u Republici Hrvatskoj ili u inozemstvu.

 Temeljem članka 11. Zakona o pravu na pristup informacijama („Narodne novine“ broj 25/13 i 85/15), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba. Na taj se način želi upoznati javnost sa predloženim Nacrtom odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

**Svoje prijedloge vezane uz Nacrt odluke možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **sonja.cubranic@omisalj.hr**

**Savjetovanje o Nacrtu odluke otvoreno je do 27. studenog 2023. godine.**

Po završetku Savjetovanja, svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima kao i razlozima neprihvaćanja i to Izvješće bit će objavljeno na ovoj stranici.

Općina Omišalj

***-nacrt-***

Na temelju članka 35. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 36/09, 125/08, 36/09, 150/11, 19/13 - službeni pročišćeni tekst, 144/12, 137/15 - službeni pročišćeni tekst, 123/17, 98/19, 144/20) i članka 33. Statuta Općine Omišalj („Službene novine Primorsko-goranske županije“ broj 5/21), Općinsko vijeće Općine Omišalj na \_ sjednici održanoj \_\_\_\_\_\_\_ 2023. godine, donijelo je

**ODLUKU**

**o sufinanciranju troškova medicinski pomognute oplodnje**

**Članak 1.**

Odlukom o sufinanciranju troškova medicinski pomognute oplodnje (dalje u tekstu: Odluka) utvrđuju se uvjeti, visina i način ostvarivanja prava na sufinanciranje troškova medicinski pomognute oplodnje koje osigurava Općina Omišalj (dalje u tekstu: Općina).

**Članak 2.**

Pod medicinski pomognutom oplodnjom u smislu ove Odluke smatraju se postupci medicinski pomognute oplodnje utvrđeni zakonom koji uređuje medicinski pomognutu oplodnju.

**Članak 3.**

Izrazi koji se koriste u ovoj Odluci, a koji imaju rodno značenje, odnose se jednako na muški i ženski rod.

**Članak 4.**

Pravo na sufinanciranje troškova medicinski pomognute oplodnje iz članka 5. ove Odluke može ostvariti korisnik, ako ispunjava sljedeće uvjete:

* ima neprekidno prebivalište na području općine Omišalj najmanje jednu godinu prije podnošenja zahtjeva, a bračni/izvanbračni drug u trenutku podnošenja zahtjeva
* postupak medicinski pomognute oplodnje proveden je u ovlaštenoj zdravstvenoj ustanovi u Republici Hrvatskoj ili u inozemstvu.

**Članak 5.**

Troškovima medicinski pomognute oplodnje, u smislu ove Odluke, smatraju se:

* troškovi usluga medicinski pomognute oplodnje sukladno cjeniku ovlaštene zdravstvene ustanove za provođenje postupka medicinski pomognute oplodnje
* troškovi pregleda liječnika specijalista ginekologije, vezanih uz postupak medicinski pomognute oplodnje
* troškovi propisanih lijekova koji su vezani uz postupak medicinski pomognute oplodnje.

**Članak 6.**

(1) Općina će korisniku sufinancirati troškove medicinski pomognute oplodnje iz članka 5. ove Odluke u iznosu od 50% ukupnih troškova postupka, a najviše do 4.000,00 eura po postupku.

(2) Troškovi medicinski pomognute oplodnje sufinancirat će se u iznosu iz stavka 1. ovog članka neovisno da li je postupak proveden u ovlaštenoj zdravstvenoj ustanovi u Republici Hrvatskoj ili u inozemstvu.

(3) Općina će korisniku sufinancirati troškove za najviše dva pokušaja medicinski pomognute oplodnje u kalendarskoj godini.

(4) U kalendarskoj godini u kojoj je korisnik ostvario pravo na dva pokušaja medicinski pomognute oplodnje, podnositelj zahtjeva ne može biti korisnikov bračni/izvanbračni drug.

**Članak 7.**

(1) Pravo na sufinanciranje troškova medicinski pomognute oplodnje odobrava se temeljem podnesenog zahtjeva.

(2) Uz zahtjev iz stavka 1. ovog članka podnositelj je obvezan priložiti sljedeće:

- uvjerenje o prebivalištu podnositelja zahtjeva

- uvjerenje o prebivalištu bračnog/izvanbračnog druga

- dokaz o provedenom postupku medicinski pomognute oplodnje

- dokaze o troškovima postupka medicinski pomognute oplodnje, a koji su izdani od strane ovlaštene zdravstvene ustanove, liječnika specijalista ginekologije i/ili ljekarne

- potpisanu izjavu podnositelja zahtjeva i izvanbračnog druga o postojanju izvanbračne zajednice.

(3) Po potrebi, uz dokumentaciju iz stavka 2. ovog članka, podnositelja zahtjeva može se zatražiti i dodatna dokumentacija.

(4) O podnesenom zahtjevu Upravni odjel Općine Omišalj odlučuje rješenjem.

**Članak 8.**

Ova Odluka stupa na snagu 1. siječnja 2024. godine, a objavit će se u „Službenim novinama Primorsko-goranske županije“.

**OPĆINSKO VIJEĆE OPĆINE OMIŠALJ**

 **Predsjednica**

 **Dunja Mihelec**